《重过育王寺明月堂，同照大千尊师赋》
元代·张昱

又携二客过斯堂，惭愧当年塔院香。染习未除尘土念，奔驰犹作马牛忙。

渐添白发头颅上，转觉青云道路长。尽醉堂前旧时月，莫将闲话及齐梁。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。